Na temelju članka 56. stavka 1. Zakona o prijevozu u cestovnom prometu (Narodne novine, br. 82/13.) i članka 33. Statuta Grada Velike Gorice (Službeni glasnik Grada Velike Gorice, br. 1/13.), Gradsko vijeće Grada Velike Gorice na svojoj \_\_\_\_. sjednici, održanoj \_\_\_\_\_\_\_\_\_\_\_\_\_2016. godine, donosi

**ODLUKU**

**o autotaksi prijevozu**

**I. OPĆE ODREDBE**

**Članak 1.**

Ovom se Odlukom uređuju uvjeti, organizacija i način obavljanja autotaksi prijevoza na području Grada Velike Gorice.

Grad Velika Gorica može sa susjednim jedinicama lokalne i područne (regionalne) samouprave sporazumom utvrditi uvjete obavljanja autotaksi prijevoza za prijevoznike koji nemaju sjedište/prebivalište na području Grada Velike Gorice.

**Članak 2.**

Autotaksi prijevoz se obavlja sukladno zakonu kojim se uređuje prijevoz u cestovnom prometu (u daljnjem tekstu: Zakon) i ovom Odlukom.

**Članak 3.**

U smislu ove Odluke, pojedini pojmovi imaju sljedeće značenje:

1. "autotaksi prijevoz" je djelatnost prijevoza putnika koja se obavlja osobnim automobilom ako se putnik ili skupina putnika uzimaju na jednom mjestu,
2. "autotaksi prijevoznik" je pravna ili fizička osoba koja ima dozvolu za obavljanje djelatnosti autotaksi prijevoza,
3. „vozač autotaksi vozila“ je osoba koja upravlja autotaksi vozilom i ispunjava zakonom propisane uvjete za vozača,
4. "autotaksi vozilo" je osobni automobil namijenjen za obavljanje autotaksi prijevoza, a ispunjava uvjete određene propisom kojim se utvrđuju posebni uvjeti za vozila kojima se obavlja javni cestovni prijevoz i prijevoz za vlastite potrebe te ovom Odlukom,
5. "dozvola" je akt koji za svako pojedino vozilo izdaje gradsko upravno tijelo nadležno za poslove prometa, a na temelju kojeg se obavlja autotaksi prijevoz na području i s područja Grada Velike Gorice,
6. "izvod iz licencije" je isprava koju izdaje ured državne uprave u županiji za svako pojedino autotaksi vozilo, a sadrži podatke o: izdavatelju, prijevozniku, broju obrtnice odnosno matičnom broju sudskog registra, broju licencije i datumu važenja licencije, registarskoj oznaci, marki i tipu vozila, vrsti prijevoza koja se vozilom može obavljati, datumu izdavanja izvoda, žigu i potpisu,
7. "licencija za obavljanje autotaksi prijevoza" je akt kojim se odobrava obavljanje djelatnosti autotaksi prijevoza što ga izdaje ured državne uprave u županiji sukladno odredbama zakona kojim se uređuje prijevoz u cestovnom prometu.

**II. ORGANIZACIJA OBAVLJANJA AUTOTAKSI PRIJEVOZA**

**Članak 4.**

Autotaksi prijevoz na području i s područja Grada Velike Gorice može obavljati pravna ili fizička osoba na temelju dozvole za obavljanje autotaksi prijevoza (u daljnjem tekstu: dozvola).

Dozvolu iz stavka 1. ovog članka izdaje Gradsko upravno tijelo nadležno za poslove prometa.

Dozvola se izdaje na vrijeme od pet godina.

Dozvola nije prenosiva i može je koristiti samo autotaksi prijevoznik kojem je izdana.

Za izdavanje dozvole plaća se naknada Gradu Velika Gorica.

Gradsko upravno tijelo nadležno za poslove prometa vodi upisnik izdanih dozvola.

**Članak 5.**

Oblik i sadržaj dozvole, visinu naknade za izdavanje dozvole te sadržaj i način vođenja upisnika izdanih dozvola propisuje gradonačelnik Grada Velike Gorice Pravilnikom.

Dozvola sadrži: ime i prezime odnosno naziv i prebivalište/sjedište autotaksi prijevoznika, područje na kojem će se autotaksi prijevoz obavljati, vrijeme važenja, tip i registracijsku oznaku vozila, te broj šasije vozila kojim se obavlja autotaksi prijevoz.

Autotaksi prijevoznik je dužan najkasnije u roku od 30 dana od dana izdavanja dozvole započeti s obavljanjem autotaksi prijevoza.

**Članak 6.**

Dozvola se izdaje fizičkoj ili pravnoj osobi sa sjedištem/prebivalištem na području Grada Velike Gorice koja ispunjava slijedeće uvjete:

* ima važeću licenciju za obavljanje autotaksi prijevoza, kao i pripadajuće izvode licencije za svako vozilo,
* potvrdu o nekažnjavanju, ne stariju od šest mjeseci
* ima položen ispit, odnosno zaposlenog vozača s položenim ispitom o poznavanju osnovnih podataka o kulturnim, gospodarskim, turističkim, prometnim i drugim značajnim objektima i znamenitostima Grada Velike Gorice (u daljnjem tekstu: poseban ispit za vozača autotaksi vozila), odnosno ima najmanje jednog zaposlenog vozača po vozilu,
* ima u vlasništvu, u zakupu ili leasingu vozilo koje ispunjava uvjete propisane ovom Odlukom i posebnim propisima kojima se uređuje javni cestovni prijevoz i prijevoz za vlastite potrebe,
* nema nepodmirene obveze plaćanja dospjelih poreznih obveza i obveza za mirovinsko i zdravstveno osiguranje,
* nema nepodmirene obveze prema Gradu Velika Gorica po bilo kojoj osnovi.

**Članak 7.**

Podnositelj pisanog zahtjeva dužan je uz isti priložiti i cjenik usluge autotaksi prijevoza koji će primjenjivati nakon izdavanja dozvole.

O ispunjenju uvjeta za izdavanje dozvole za obavljanje autotaksi prijevoza, kao i u slučaju njezine obnove gradsko upravno tijelo nadležno za poslove prometa donijet će rješenje.

Ako podnositelj zahtjeva ne ispunjava uvjete za izdavanje dozvola, gradsko upravno tijelo nadležno za poslove prometa donijet će rješenje o odbijanju zahtjeva.

Prijevoznik je u zahtjevu dužan navesti broj potrebnih dozvola.

Protiv rješenja iz stavka 2. ovog članka, autotaksi prijevoznik može izjaviti žalbu nadležnom tijelu sukladno zakonu.

**Članak 8.**

U slučaju promjene podataka na temelju kojih je izdana dozvola, autotaksi prijevoznik dužan je u roku od 8 dana od dana promjene podataka podnijeti zahtjev za izdavanje nove dozvole gradskome upravnom tijelu nadležnom za poslove prometa.

Gradsko upravno tijelo iz stavka 1. ovoga članka izdat će autotaksi prijevozniku novu dozvolu s rokom važenja koji mu je bio utvrđen dozvolom prije promjene podataka.

**Članak 9.**

Autotaksi prijevoznik može podnijeti gradskom upravnom tijelu nadležnom za promet zahtjev za obnovu dozvole najkasnije tri mjeseca prije isteka njezina važenja.

Uz zahtjev iz stavka 1. ovog članka potrebno je priložiti i dokumentaciju o ispunjenju uvjeta iz članka 6. ove Odluke.

Gradsko upravno tijelu iz stavka 1. ovog članka odbiti će zahtjev za obnovu dozvole ako:

* autotaksi prijevoznik ne ispunjava uvjete za izdavanje dozvole iz članka 6. ove odluke,
* autotaksi prijevoznik iz neopravdanih razloga nije obavljao autotaksi prijevoz za koji traži obnovu u razdoblju od 90 dana uzastopno ili ako se nije pridržavao uvjeta za obavljanje autotaksi prijevoza propisanih ovom odlukom,
* autotaksi prijevoznik u razdoblju važenja dozvole više od dva puta prekršio odredbe ove Odluke, zakona i drugih propisa koji se odnose na autotaksi prijevoz, što se utvrđuje na osnovi evidencije koju vode tijela koja provode nadzor sukladno zakonu kojim se uređuje prijevoz u cestovnom prometu te pravomoćnih presuda sudbenih tijela.

**Članak 10.**

Dozvola prestaje važiti prije isteka vremena na koje je izdana u slijedećim slučajevima:

* na zahtjev autotaksi prijevoznika,
* ako autotaksi prijevoznik prestane ispunjavati bilo koji od uvjeta iz članka 6. ove Odluke,
* ako se utvrdi da je dozvola izdana na temelju neistinitih podataka,
* prestankom pravne osobe ili smrću fizičke osobe autotaksi prijevoznika,
* ako autotaksi prijevoznik iz neopravdanih razloga ne obavlja autotaksi prijevoz na temelju izdane dozvole uzastopno 90 dana,
* ako autotaksi prijevoznik ne obavlja prijevoz sukladno odredbama zakona, drugih propisa i ove Odluke.

Autotaksi prijevoznik u slučajevima iz stavka 1. ovoga članka nema pravo na povrat naknade za izdavanje dozvole.

Rješenje o prestanku važenja dozvole u slučajevima iz stavka 1. ovoga članka donosi gradsko upravno tijelo nadležno za poslove prometa.

Protiv rješenja iz stavka 3. ovog članka, autotaksi prijevoznik može izjaviti žalbu nadležnom tijelu sukladno zakonu.

Autotaksi prijevoznik mora u roku osam dana od dana primitka rješenja o prestanku važenja dozvole istu vratiti izdavatelju.

**III. NAČIN OBAVLJANJA AUTOTAKSI PRIJEVOZA**

**Članak 11.**

Autotaksi prijevoz obavlja se u vremenu od 00:00 do 24:00 sata i obavlja ga vozač autotaksi vozila (u daljnjem tekstu: vozač).

Vozačmože primati putnike na autotaksi stajalištu, na cesti ili na mjestu koje je pozivom radiovezom ili nekom drugom telekomunikacijskom vezom odredio putnik pod uvjetom da je zaustavljanje autotaksi vozila (u daljnjem tekstu: vozilo) dopušteno prometnim propisima.

**Članak 12.**

Vozač je dužan ulaskom putnika u vozilo uključiti taksimetar.

**Članak 13.**

Vozač je dužan prijevoz obaviti najkraćim putom ili putom koji mu odredi putnik ako je to dopušteno prometnim propisima.

Vozač je dužan prijevoz obaviti bez obzira na duljinu vožnje.

Putnik može odobriti vozaču da uz njega primi i druge putnike.

Kad se odjednom prevozi više putnika, usluga se naplaćuje samo jedanput.

Kad jedan od putnika napusti vozilo i plati prijevoz, nastavak vožnje smatra se novom vožnjom te se taksimetar ponovno uključuje.

**Članak 14.**

Vozač je dužan naručeni prijevoz dovršiti dolaskom na odredište koje određuje putnik te izdati račun za obavljeni prijevoz sukladno posebnim propisima.

Račun iz stavka 1. mora sadržavati slijedeće podatke:

* naziv, sjedište ili prebivalište autotaksi prijevoznika,
* ime i prezime vozača,
* evidencijski broj prijevoznika,
* registracijsku oznaku vozila,
* datum i vrijeme vožnje,
* polazište i odredište,
* elemente naplate,
* novčani iznos naknade s oznakom „plaćeno“,
* pečat autotaksi prijevoznika i potpis vozača

Vozač koji zbog kvara na vozilu ili drugoga opravdanog razloga ne može dovršiti prijevoz na način iz stavka 1. ovoga članka dužan je putniku osigurati drugi autotaksi prijevoz.

**IV. AUTOTAKSI VOZILO**

**Članak 15.**

Vozilo za obavljanje autotaksi prijevoza uz ispunjavanje uvjeta propisanih posebnim propisima mora ispunjavati i sljedeće uvjete:

* mora biti crne boje,
* mora imati taksimetar,
* mora imati na bočnim stranama istaknutu oznaku „TAXI“ i ugrađenu svjetleću oznaku "TAXI" na krovu vozila s evidencijskim brojem prijevoznika i vozila, koja mora svijetliti kada je vozilo slobodno za vožnju,
* mora imati najviše devet sjedala u koje se ubraja i sjedalo za vozača,
* da ima radiovezu ili neku drugu telekomunikacijsku vezu,
* da ima ispravan protupožarni aparat.

**Članak 16.**

Autotaksi prijevoznik može autotaksi vozilo koristiti za isticanje reklamnih poruka i oglašavanje, pod uvjetom da reklamne poruke i oglasi ne zaklanjaju obilježja na autotaksi vozilu te crnu boju vozila do najviše 50% ukupne površine vozila.

**Članak 17.**

Za vrijeme obavljanja autotaksi prijevoza vozač autotaksi vozila dužan je u vozilu imati:

* na prednjem staklu s unutarnje desne strane vozila istaknutu važeću dozvolu,
* ugovor o radu za zaposlenog vozača,
* policu osiguranja od posljedica nesretnog slučaja za sve putnike u vozilu,
* plan grada ili navigacijski uređaj,
* ovjereni cjenik autotaksi usluge (na hrvatskom i engleskom jeziku).

Cjenik iz stavka 1. točka 5. ovoga članka mora biti istaknut u vozilu na vidnom mjestu koje će putniku omogućiti da se upozna s njegovim sadržajem prije ulaska u autotaksi vozilo.

**Članak 18.**

Za vrijeme obavljanja autotaksi prijevoza vozilo mora biti uredno i čisto.

**V. AUTOTAKSI VOZAČ**

**Članak 19.**

Za vrijeme obavljanja autotaksi prijevoza vozač mora biti uredno odjeven, kulturno se odnositi prema putnicima i ne smije pušiti u vozilu za vrijeme vožnje.

Vozaču nije dopušteno obavljati autotaksi prijevoz pod utjecajem alkohola, droge ili drugih opojnih sredstava.

**Članak 20.**

Vozač je dužan uz putnika primiti i njegovu prtljagu.

Vozač može uz putnika primiti i njegove kućne ljubimce (male pse, mačke i pitome male životinje).

**Članak 21.**

Vozač ne smije prevoziti djecu mlađu od šest godina bez pratnje odrasle osobe.

Vozač je dužan pri prijevozu djece poštivati odredbe propisa o sigurnosti prometa na cestama kojima se regulira prijevoz djece u motornom vozilu.

**Članak 22.**

Vozač može odbiti prijevoz ako:

* je putnik pod utjecajem alkohola, droge ili drugih opojnih sredstava,
* postoji opravdana opasnost da bi putnik mogao ugroziti njegovu sigurnost,
* je odredište izvan područja Grada Velika Gorica,
* postoje drugi opravdani razlozi.

**Članak 23.**

Nakon završetka vožnje vozač je dužan pregledati vozilo, a nađene stvari prijaviti policiji. Ako se vlasnik stvari nađenih u vozilu ne javi u roku od osam dana, s njima se postupa prema posebnim propisima.

**VI. AUTOTAKSI STAJALIŠTE**

**Članak 24.**

Autotaksi stajalište je posebno izgrađena i označena prometna površina, određena za zaustavljanje vozila, koja omogućava siguran ulazak putnika.

Lokaciju autotaksi stajališta određuje gradsko upravno tijelo nadležno za poslove prometa.

**Članak 25.**

Na autotaksi stajalištu ne smije stajati više vozila nego što ima obilježenih mjesta za vozila**.** Vozila na autotaksi stajalištu staju redom kojim su na isto pristigli.

**Članak 26.**

Troškove izgradnje i održavanja autotaksi stajališta snosi Grad Velika Gorica.

**VII. CIJENA AUTOTAKSI PRIJEVOZA**

**Članak 27.**

Najviša cijena autotaksi prijevoza utvrđuje se za:

* početak vožnje u iznosu od 10 kuna,
* vožnju po kilometru u iznosu od 6 kuna,
* vrijeme čekanja po satu u iznosu od 40 kuna,
* prijevoz prtljage po komadu u iznosu od 2,5 kune.

Cijene iz stavka 1. ovoga članka mogu se uvećati do 20 posto za vožnju noću od 22:00 do 5:00 sati i vožnju nedjeljom i blagdanom od 00:00 do 24:00 sata.

**Članak 28.**

Cijenu usluge autotaksi prijevoza iz članka 27. ove Odluke utvrđuje prijevoznik cjenikom koji ovjerava gradsko upravno tijelo nadležno za poslove prometa.

Cjenik iz stavka 1. ovoga članka mora sadržavati:

1. cijenu početka vožnje,
2. cijenu vožnje po kilometru,
3. cijenu čekanja po satu,
4. cijenu prijevoza prtljage po komadu,
5. cijene za vožnju noću od 22:00 do 5:00 sati i vožnju nedjeljom i blagdanom od 00:00 do 24:00 sata.

Usluge autotaksi prijevoza naplaćuje se prema ovjerenom cjeniku iz stavka 1. ovoga članka.

**Članak 29.**

Ako je odredište izvan Grada Velike Gorice, cijena se određuje između autotaksi vozača i putnika slobodnom pogodbom prije početka prijevoza, pod uvjetom da ne smije biti veća od cijene po taksimetru.

**VIII. POSEBAN ISPIT ZA VOZAČA AUTOTAKSI VOZILA**

**Članak 30.**

Vozač autotaksi vozila mora imati položen ispit o poznavanju osnovnih podataka o kulturnim, gospodarskim, turističkim, prometnim i drugim značajnim objektima i znamenitostima na području Grada Velike Gorice.

Ispit iz stavka 1. ovog članka se polaže pred Povjerenstvom koje imenuje Gradonačelnik.

Povjerenstvo iz stavka 2. ovog članka čine predsjednik i dva člana, od kojih je jedan predstavnik Turističke zajednice Grada Velike Gorice, a dvoje su predstavnici Grada, te njihovih zamjenika.

Program ispita za vozača autotaksi vozila, način provjere znanja kao i ostala pitanja u vezi s polaganjem ispitapropisuje Gradonačelnik.

O položenom ispitu izdaje se uvjerenje.

Stručne i tehničke poslove za Povjerenstvo obavlja gradsko upravno tijelo nadležno za poslove prometa.

**IX. NADZOR**

**Članak 31.**

Nadzor nad primjenom ove Odluke provode, sukladno Zakonu o prijevozu u cestovnom prometu, nadležne inspekcije i komunalni redari Grada Velike Gorice.

U obavljanju poslova nadzora komunalni redar ovlašten je:

* rješenjem narediti uklanjanje nedostataka što se odnose na propisani izgled i opremu vozila,
* pokrenuti prekršajni postupak,
* izdati obvezni prekršajni nalog,
* izreći novčanu kaznu.

Gradsko upravno tijelo nadležno za poslove komunalnog redarstva vodi evidenciju o počinjenim prekršajima i izrečenim novčanim kaznama autotaksi prijevozniku, odnosno vozaču zaposlenom kod autotaksi prijevoznika.

**X. NOVČANE KAZNE**

**Članak 32.**

Novčanom kaznom u iznosu od 3.000,00 do 6.000,00 kuna kaznit će se za prekršaj pravna osoba ako:

1. obavlja autotaksi prijevoz bez dozvole (članak 4. stavak 1. ove Odluke);
2. postupa suprotno članku 4. stavku 4. ove Odluke,
3. postupa suprotno članku 12. ove Odluke,
4. postupa suprotno članku 13. stavak 2. ove Odluke,
5. postupa suprotno članku 14. stavku 1. ove odluke,
6. postupa suprotno članku 15. i 16. ove Odluke,
7. prevozi bez pratnje djecu mlađu od šest godina (članak 21. ove Odluke).

Novčanom kaznom u iznosu od 1.000,00 do 2.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 2.500,00 do 5.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 1.000,00 do 2.000,00 kuna kaznit će se fizička osoba koja počini prekršaj iz stavka 1. ovoga članka.

**Članak 33.**

Novčanom kaznom u iznosu od 2.000,00 do 4.000,00 kuna kaznit će se za prekršaj pravna osoba ako:

1. u određenom roku ne podnese zahtjev za izdavanje nove dozvole gradskome upravnom tijelu nadležnom za promet u slučaju promjene podataka na temelju kojih je izdana dozvola (članak 8. stavak 1. ove Odluke),
2. u određenom roku ne podnese zahtjev za izdavanje nove dozvole gradskome upravnom tijelu nadležnom za promet (članak 9. stavak 1. ove Odluke),
3. u slučaju kvara na vozilu ili drugoga opravdanog razloga ne osigura putniku drugi autotaksi prijevoz (članak 14. stavak 3. ove Odluke),
4. u vozilu za vrijeme obavljanja autotaksi prijevoza nema sve što je propisano člankom 17. ove odluke,
5. postupa suprotno članku 23. ove Odluke.

Novčanom kaznom u iznosu od 800,00 do 2.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 1.000,00 do 3.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 800,00 do 2.000,00 kuna kaznit će se fizička osoba koja počini prekršaj iz stavka 1. ovoga članka.

**Članak 34.**

Novčanom kaznom u iznosu od 500,00 do 1.500,00 kuna kaznit će se za prekršaj pravna osoba ako:

1. ne prima putnike u skladu s člankom 11. stavkom 2. ove Odluke,
2. vozilo nije uredno i čisto (članak 18. ove Odluke),
3. vozač postupa suprotno članku 19. ove Odluke,
4. vozač postupa suprotno članku 20. ove Odluke.

Novčanom kaznom u iznosu od 300,00 do 700,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 400,00 do 1.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 300,00 do 700,00 kuna kaznit će se fizička osoba koja počini prekršaj iz stavka 1. ovoga članka.

**Članak 35.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave, prekršajnog naloga.

**XI. PRIJELAZNE I ZAVRŠNE ODREDBE**

**Članak 36.**

Danom stupanja na snagu ove Odluke prestaje važiti Odluka o autotaksi prijevozu („Službeni glasnik Grada Velike Gorice“ 04/14.).

**Članak 37.**

Ova Odluka stupa na snagu osmoga dana od dana objave u Službenom glasniku Grada Velike Gorice.

KLASA:

URBROJ:

Velika Gorica,

**PRDSJEDNIK GRADSKOG VIJEĆA**

**TOMO VIDOVIĆ**